## La Generalitat i l’Ajuntament d’Algemesí col·laboren en la cessió de sòl per a vivendes

*** La vicepresidenta primera i consellera de Servicis Socials, Igualtat i Vivenda, Susana Camarero, ha visitat el municipi de la Ribera Alta per a conéixer l’evolució de la recuperació després de la riuada**

La vicepresidenta primera i consellera de Servicis Socials, Igualtat i Vivenda, Susana Camarero, ha anunciat que la Generalitat i l’Ajuntament d’Algemesí col·laboraran per a la cessió de parcel·les de titularitat municipal, que ja s’han oferit i estan sent valorades per l’Entitat Valenciana d’Habitatge i Sòl (EVHA), en les quals es construiran vivendes socials dins del Pla Viu.

La vicepresidenta, que ha visitat la localitat de la Ribera Alta per a conéixer l’evolució de la recuperació en este municipi, ha recordat que el Consell està treballant “intensament” per a aconseguir sòl en col·laboració amb els ajuntaments, amb l’objectiu de destinar-lo a la construcció de vivenda, i especialment en els municipis valencians assotats per la DANA.

Segons ha explicat, la situació en la qual es troben estes localitats ha contribuït a agreujar el problema de falta de vivenda. Per això, ha oferit la col·laboració del Consell a Algemesí per a abordar este problema amb accions destinades a construir vivenda d’emergència en temps rècord, així com amb actuacions que permetran la construcció de vivenda social per a ampliar l’oferta d’immobles en el municipi amb l’objectiu d’atendre principalment les persones més vulnerables.

**Accions socials DANA**

A Algemesí, les mesures en matèria de vivenda que ha accionat la Generalitat per a atallar els efectes de la riuada s’han materialitzat amb l’adjudicació de set vivendes socials a famílies que han perdut les seues cases; a més, s’han abonat 22 sol·licituds d’ajudes al lloguer de les 34 que s’havien sol·licitat.

D’altra banda, la Conselleria ha assenyalat que la coordinació i comunicació diària que Servicis Socials ha mantingut amb la residència de persones majors d’Algemesí ha permés també que en tot moment hi haguera una resposta davant de qualsevol necessitat que es plantejara en esta àrea.

Este municipi, a més, ha rebut atenció per part de les unitats de resposta immediata per a la renda valenciana d’inclusió, gràcies als canvis introduïts per la Generalitat en la tramitació d’esta prestació econòmica arran de l’emergència.

Així mateix, en esta localitat s’ha abonat l’ajuda que correspon als treballadors autònoms als 639 que l’han sol·licitada; s’han abonat les ajudes a 463 empreses de les 547 sol·licitants, i s’han pagat més de la mitat (2.557) de les ajudes a estris (4.129).

Fecha: 31/01/2025